  Наталья Тетерина Удмуртиын вордскем но быдэс дуннелы тодмо крезьгурчилэн Пётр Ильич Чайковскийлэн улон но ужан сюресэз сярысь книгаос «Удмуртилэн мобильной библиотекаяз» пыризы. 20-тӥ оштолэзе Удмурт кун филармониын «П. И. Чайковскийлэн вордскем шаерез мобильной лыдӟиськонниын» коллекциен тодматон радъяськоз. Со сярысь ивортэ Йӧскалык лыдӟетъюртлэн пресс-службаез. «П. И. Чайковскийлэн вордскем шаерез мобильной лыдӟетъюртын» темая коллекцие пыремын быдӟым ӟуч крезьгурчилэн улэмез но творчествоез, Воткалэн лулчеберетэз но историез сярысь книгаос. Котькуд мылкыд карись та книгаосты лыдӟыны быгатоз Ижкарысь филармоние но Воткае пуктэм QR-кодэн ивортодэтъя плакатъёсысь Йӧскалык лыдӟетъюртлэн пресс-службаезВыль бичетэн тодматонын Искусствоосъя элькун нылпи школаысь дышетскисьёс Пётр Чайковскийлэсь крезьгурзэ шудозы. Ужрадэ вань мылкыд карисьёс пыриськыны быгато, пыронэз эркын. Удмуртилэн мобильной библиотекаез ялан выльдӥськоз, азьланяз отчы элькунлэн историезъя, фольклоръя, лулчеберетъя, чеберлыкъя выль коллекциос ватсаськозы. Ӵектосэз калык пӧлы вӧлмытонлэн выль люкетэз Йӧскалык лыдӟетъюртлэн 100 ар тырмонэзлы но Крезьгуръя «П. И. Чайковскийлэн вордскем шаераз» 61-тӥ калыккуспо фестивальлэн кутсконэзлы сӥземын.  Мобильной библиотека Удмуртилэсь электрон лыдӟиськоннизэ азинтон вылысь кылдытэмын. Тодэ вайытом, нырысетӥеныз бичетэн - «Сюрес вылэ книга» - 2017-тӥ арын гудырикошконэ тодматӥзы.  Ватсалом, «П. И. Чайковскийлэн вордскем шаераз» 61-тӥ калыккуспо фестиваль Удмуртиын 16-тӥ оштолэзьысен 7-тӥ куартолэзёзь кыстӥськоз. Со улсын быдэс дуннеысь тодмо крезьгурчиос Ижкарын но Воткаын концертъёс возьматозы. Тегъёс: Лулчеберет Ижкар Удмуртия Чайковский Вотка Йӧскалыклыдӟетъюрт  